A Bizottság 3557/81/EGK rendelete
(1981. december 8.)
a Közös Vámtarifa 48.07 D alszáma alá tartozó árucikkek besorolásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a Görögország csatlakozási okmányával módosított, a Közös Vámtarifa szerinti nómenklatúra egységes alkalmazásához szükséges intézkedésekről szóló, 1969. január 16-i 97/69/EGK tanácsi rendeletre [1], és különösen annak 3. cikkére,
mivel a Közös Vámtarifa nómenklatúrája egységes alkalmazásának biztosítása érdekében rendelkezéseket kell elfogadni az egymáshoz ragasztott, 320 g/m2 tömegű, félig fehérített, két oldalán polietilén réteggel (14 illetve 18 g/m2) bevont nátronkarton lapból, és 26 g/m2 tömegű, 0,2 mm-nél kisebb vastagságú, külső felületén polietilén réteggel bevont (35 vagy 50 g/m2) alumínium lapból álló, kétrétegű, tekercsben kiszerelt termék besorolásáról;
mivel a legutóbb a 3300/81/EGK tanácsi rendelettel [2] módosított, a 950/68/EGK tanácsi rendelethez [3] csatolt Közös Vámtarifa a 48.07 vámtarifaszám alatt a "papír és karton impregnálva, bevonva, felületileg színezett, díszítetett vagy nyomtatott is (a 49. árucsoportba tartozó nyomtatványok kivételével) tekercsben vagy ívben" besorolású termékekre, és a 76.04 vámtarifaszám alatt az "alumíniumfólia (dombornyomású is, alakra vágva, perforálva bevonva, nyomtatva vagy papírral vagy más alátéttel ellátva), ha vastagsága (az alátétet nem számítva) legfeljebb 0,2 mm" besorolású termékekre utal; mivel mindkét vámtarifaszámot figyelembe lehet venni a fent említett termék besorolásánál;
mivel a kérdéses terméket gyümölcslé, tej stb. csomagolásának gyártására használják;
mivel a felhasznált anyagok és azok szerkezetének figyelembevételével, a kérdéses termék a Közös Vámtarifa 48. árucsoportjához fűzött 1. k) megjegyzésével összhangban nem tekinthető a 76.04 vámtarifa alá tartozó alumíniumfóliának karton alátéten; mivel e termék különböző anyagokból áll, és azt a Közös Vámtarifa nómenklatúrája általános értelmezési szabályának 3. b) pontjával összhangban kell besorolni;
mivel az e termék gyártásakor felhasznált anyagokat figyelembe véve, a bevont nátronkarton az, amely a leginkább lehetővé teszi, hogy a terméket a fent említett célra alkalmazzák, és ez adja a termék lényeges jellemzőjét; mivel ezen kívül a Vámegyüttműködési Tanács egy hasonló, és ugyanerre a célra szánt terméket a 48.07 vámtarifaszám alá sorolt; mivel a kérdéses terméket a Közös Vámtarifa 48.07 vámtarifaszáma alá kell sorolni, e vámtarifaszámon belül pedig a 48.07 D alszám alá;
mivel az e rendeletben előírt intézkedések összhangban vannak a Közös Vámtarifa szerinti nómenklatúrával foglalkozó bizottság véleményével,
ELFOGADTA EZT A RENDELETET:
1. cikk
Az egymáshoz ragasztott, 320 g/m2 tömegű, félig fehérített, két oldalán polietilén réteggel (14, illetve 18 g/m2) bevont nátronkarton lapból, és 26 g/m2 tömegű, 0,2 mm-nél kisebb vastagságú, külső felületén polietilén réteggel bevont (35 vagy 50 g/m2) alumínium lapból álló, kétrétegű, tekercsben kiszerelt terméket a Közös Vámtarifában a következők szerint kell besorolni:
48.07 Papír és karton impregnálva, bevonva, felületileg színezve, díszítve vagy nyomtatva (a 49. fejezet alá tartozó nyomtatványok kivételével), tekercsben vagy ívben:
D. Egyéb
2. cikk
Ez a rendelet az Európai Közösségek Hivatalos Lapjában való kihirdetését követő 21. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1981. december 8-án.